СТАНОВИЩЕ

За дисертационния труд на Денис Богомилов Иванов – редовен докторант по професионално направление – 2.2. История и археология

На тема:“Иван Драсов – непознатият и недооценен деец на българското националноосвободително движение“

За присъждане на образователна и научна степен „доктор“ в професионално направление 2.2 История и археология

* Научен ръководител : проф. д-р Пламен Митев
* Изготвил становището: доц. д-р Радослав Стефанов Спасов - СУ „Св. Климент Охридски” / e-mail:radoslavspasov@uni-sofia.bg
* Общо представяне на процедурата и дисертанта

Денис Иванов е представил необходимите документи, които се отнасят до процедурата за защита на дисертационният труд. Той е приложил: своята разработка, която съдържа в разгърнат обем 499 страници и има следната структура - увод, четири глави, заключение, библиография и списък на съкращенията. Научният труд отговаря на изискванията на ЗРАСРБ, а така също и на правилника за прилагане на ЗРАС и правилника за условията и реда за придобиване на научни степени, както и за заемане на академични длъжности на СУ „Св. Климент Охридски“. Денис Иванов е редовен докторант към катедра „История на България“ – Исторически факултет.

Иван Драсов е една от най-бележитите личности от епохата на Българското възраждане. С огромната си революционна и публистична дейност той оставя трайна диря в нашата история. В тази връзка дисертационният труд на Денис Иванов трябва да се разглежда като важно изследване, а направените до този момент проучвания могат да бъдат допълнени с това забележително проучване.

Докторантът е използвал огромен архивен материал при написването на своята теза, което дава приноснен характер на разработката. Той е посветил много време, за да издири и проучи голям огромен брой исторически извори, които се отнасят до личността и делото на Иван Драсов, осветлявайки част от останалите встрани от научните дирения аспекти от дейността на видния наш възрожденец.

В увода дисертантът е дефинирал целите, методиката и структурата на своето изследване. Той е направил необходимия обзор на историческите извори и е разгледал по-важните научни изследвания по темата.

Първата глава дава информация за живота и обществено-политическата дейност на Иван Драсов до лятото на 1872 г. Проследяват се неговата биографията, ролята му в комитетското дело в Ловеч 1871-1872 г. и причините, поради които напуска родния си град.

Във втората глава се разглеждат първите емигрантски години на нашия възрожденски деец от септември 1872 до юни 1875 г. Тук подробно са проучени: образованието му в Писек и Прага, ролята му в националноосвободителното движение от 1872 до 1875 г., революционната проганда, участитето в борбата за самостоятелна българска църква, просветното движение, българо-чешките отношения и частния му живот.

В третата глава се проследява дейността на Иван Драсов по време на Източната криза (1875-1878) и такива важни събития от епохата на Българското възраждане като формирането на БРК, опитът за въстание през есента на 1875 г., Априлското въстание и Освобождението през 1878 г. Направен е анализ и на журналистическата му дейност.

В четъвртата глава се анализира ролята на Драсов за паметта, която е свързана с българското национално освободително движение. Това се отнася до съдействието на първите летописци, признаването от страна на обществеността на заслугите на ловешкия деец като участник в революционните борби и местата на паметта, които са свързани с неговата дейност.

В заключението Денис Иванов успява да направи критичен анализ на използваните в труда документи и да представи биографията, обществено-политическата дейност на Иван Драсов до 1872 г., след това емигрантските години до 1875 г. и участието в дейността на емиграцията по време на Източната криза.

Необходимо е да се посочат безспорните приноси в изследването, като нови моменти от дейността на видния възрожденец за ранните години, образование и дейност. Докторантът показва добра професионална подготовка и познаване на изследванията, което му дава възможност да представи Иван Драсов във възрожденското ни общество по един обективен начин, за да покаже ролята му като политик, революционер и журналист.

Препоръчвам при бъдещо отпечатване на работата докторантът да намали обема на част от използваните документи в текста, с цел оптимизиране.

В качеството си на докторант на Исторически факултет на Софийски университет „Св. Климент Охридски“ Денис Иванов има подготвени единадесет публикации в различни научни издания, като две от тях са под печат, както и една научно-популярна статия.

Трябва да се отбележи, че авторефератът отразява точно структурата, съдържанието, основните изводи и приноси на дисертацията.

От казаното до този момент мога да отбележа, че убедено препоръчам на уважаемото научно жури да присъди образователната и научна степен „доктор“ на Денис Иванов.

10.04.2024 г. (доц. д-р Радослав Стефанов Спасов)

Гр. София